SAMART-SAMTEL ลงต่อ! โบรกฯชี้เรื่องยังไม่จบ-เสี่ยงไม่ได้รับงานใหม่
SAMART-SAMTEL ลงต่อ! บล.เคเคเทรดชี้เรื่องยังไม่จบ คาด SAMTEL จะต้องเข้าชี้แจงข้อเท็จจริงต่อ สตช. โดยต้องติดตามต่อไปว่าจะถูกดำเนินคดีหรือไม่-เสี่ยงไม่ได้รับงานใหม่ โดย ณ เวลา 10.07 น.อยู่ที่ 19.30 บาท ลบ 0.30 บาท หรือ 1.53% มูลค่าการซื้อขาย 12.68 ล้านบาท 
29 ต.ค. 2558

ผู้สื่อข่าวรายงานว่า ราคาหุ้น บริษัท สามารถเทลคอม จำกัด (มหาชน) หรือ SAMTEL ณ เวลา 10.07 น.อยู่ที่ 19.30 บาท ลบ 0.30 บาท หรือ 1.53% มูลค่าการซื้อขาย 12.68 ล้านบาท  โดยเปิดตลาดที่ 19.40 บาท ต่ำสุดที่ 19.20 บาท สูงสุดที่ 19.40 บาท
ด้านราคาหุ้น บริษัท สามารถคอร์ปอเรชั่น จำกัด (มหาชน) หรือ SAMART ณ เวลา 10.07 น.อยู่ที่ 20.70 บาท ลบ 0.40 บาท หรือ 1.90% มูลค่าการซื้อขาย 318.66 ล้านบาท  
บล. เคเคเทรด ระบุในบทวิเคราะห์(29 ต.ค.) วานนี้ (28 ต.ค. 58) สำนักงานตำรวจแห่งชาติแถลงคดี ม.112 ระบุ 3 ผู้ต้องหา ทำผิด 13 คดี รวมทั้งร่วมกับ บมจ. สามารถเทลคอม (SAMTEL) ตั้งสถานีวิทยุโทรคมนาคมบนตึกใบหยก 2 โดยไม่ได้รับอนุญาต ทั้งนี้ฝ่ายวิเคราะห์คาดราคาหุ้น SAMTEL, SAMART ถูกกดดัน จนกว่าคดีจะมีข้อสรุป
โดย SAMTEL และ SAMART ชี้แจงต่อ ตลท. ว่ามิได้กระทำการใดๆที่เป็นความผิดทางกฎหมาย โดยสรุปคำชี้แจงได้ดังนี้
1) SAMTEL ได้ทำการย้ายอุปกรณ์ระบบวิทยุสื่อสารเฉพาะกลุ่ม (DTRS) จากที่สถานีตำรวจนครบาลบึงกุ่ม มาติดตั้งบนอาคารใบหยกทาวเวอร์ 2 ตามคำร้องขอจากกองตำรวจสื่อสาร เมื่อ 16 ก.ค. 58 เพื่อสนับสนุนกิจกรรมจักรยานเทิดพระเกียรติ (Bike for MOM) ซึ่งบริษัทได้ดำเนินการและส่งมอบงานเรียบร้อยแล้ว โดยมิได้กระทำการใดๆนอกเหนือจากที่ได้รับมอบหมาย
2) SAMTEL มิได้มีส่วนรู้เห็นกับ พ.ต.ต. ปรากรม ในการขอเลขหมายโทรศัพท์ (เลขสวย) จากคณะกรรมการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) แต่ประการใด 
ทั้งนี้ คาด SAMTEL จะต้องเข้าชี้แจงข้อเท็จจริงต่อ สตช. โดยต้องติดตามต่อไปว่าจะถูกดำเนินคดีหรือไม่ แต่อย่างไรก็ตามในระหว่างที่ยังไม่มีข้อสรุป อาจกระทบต่องานใหม่ๆ ที่บริษัทจะเข้าประมูลด้วย (ส่วนใหญ่จะเป็นงานของหน่วยงานภาครัฐ) และจะกระทบต่อไปยัง SAMART ที่เป็นผู้ถือหุ้นใหญ่ โดยหากมองโลกในแง่ร้าย(กรณีเลวร้ายสุด) ถ้าตั้งแต่ พ.ย. 58 เป็นต้นไป SAMTEL ไม่ได้รับงานใหม่ๆเลย
ในเบื้องต้นประเมินว่าจะทำให้ราคาเหมาะสมของ SAMTEL จะลดลงจากเดิมราว 6 บาท มาอยู่ที่ 17 บาท และจะส่งผลให้ราคาเหมาะสมของ SAMART ลดลงได้ราว 4.40 บาท มาอยู่ที่ 20.10 บาท ทั้งนี้ในระหว่างรอความคืบหน้าเพิ่มเติม ทำให้ต้องปรับคำแนะนำการลงทุนใน SAMTEL และ SAMART จากเดิม “ซื้อ” เป็น “อยู่ระหว่างทบทวน”       